ไทยพาณิชย์ลั่นธุรกิจไอบีแจ่มโตกว่าปีก่อน
SCB เผยปีนี้รายได้งานวาณิชธนกิจมากกว่าปีก่อน ประเดิมงานไอพีโอ 3 บริษัท
28 มิ.ย. 2555

SCB เผยปีนี้รายได้งานวาณิชธนกิจมากกว่าปีก่อน ประเดิมงานไอพีโอ 3 บริษัท
น.ส.วีณา เลิศนิมิตร ผู้อำนวยการอาวุโส สายวาณิชธนกิจ ธนาคารไทยพาณิชย์ (SCB) เปิดเผยว่า ปี 2555 รายได้จากธุรกิจวาณิชธนกิจ หรือไอบี จะมากกว่าปีที่ผ่านมา 
ปีนี้บริษัทจะมีงานเป็นที่ปรึกษาทางการเงินและแกนนำการจัดจำหน่ายและรับประกันการจำหน่ายหุ้นที่เสนอขายให้กับประชาชนเป็นครั้งแรก (ไอพีโอ) ทั้งหมด 3 แห่ง งานไอพีโอกองทุนอสังหาริมทรัพย์อีกทั้งหมด 3 แห่ง ขณะที่งานที่ปรึกษาด้านการควบรวมกิจการมีทั้งหมด 3-4 แห่ง จากปีก่อนมีเพียงงานเป็นที่ปรึกษาด้านการควบรวมกิจการและซื้อกิจการเท่านั้น 
อย่างไรก็ดี บริษัทที่จะขายหุ้นไอพีโอทั้งหมด 3 แห่ง จะเข้าจดทะเบียนในตลาดหลักทรัพย์แห่งประเทศไทยได้ภายในครึ่งปีหลังนี้ ได้แก่ บริษัท ดับบลิวเอชเอ คอร์ปอเรชั่น ประกอบธุรกิจเกี่ยวกับคลังสินค้าและระบบโลจิสติกส์ ซึ่งเพิ่งได้ยื่นเสนอรายการ (ไฟลิง) กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) 
ขณะที่อีก 2 แห่ง เป็นกลุ่มโรงกลั่นขนาดใหญ่ที่จะเข้าจดทะเบียนภายในสิ้นปีนี้ และอีก 1 บริษัทเป็นบริษัทลูกของบริษัทที่ประกอบธุรกิจนิคมอุตสาหกรรม 
“ปีนี้เป็นปีแรกที่บริษัทมีงานไอพีโอออกมา หลังจากทีมวาณิชธนกิจได้ย้ายจากบริษัทหลักทรัพย์ (บล.) ไทยพาณิชย์ มาอยู่กับธนาคารไทยพาณิชย์ เพราะผู้ใหญ่มองว่ามีความสะดวกและเชื่อมโยงการทำงานหลายด้าน โดยเฉพาะด้านฐานลูกค้าของธนาคารที่จะมีการเชื่อมโยงข้อมูลการบริการให้ลูกค้าได้อย่างครบวงจร” น.ส.วีณา กล่าว
สำหรับปี 2554 บริษัทมีส่วนแบ่งการตลาดด้านที่ปรึกษาการซื้อกิจการเป็นอันดับ 1 ในอุตสาหกรรม อาทิ การซื้อกิจการของบริษัท สหวิริยาสตีลอินดัสตรี (SSI) และบริษัท ทรัพย์ศรีไทย (SST) ที่ซื้อกิจการโอปองแปงและดังกิ้นโดนัท
ก่อนหน้านี้ บล.กสิกรไทย คาดว่าปีนี้บริษัทมีกำไรสุทธิด้านวาณิชธนกิจไม่ต่ำกว่า 200 ล้านบาท จากปีก่อนทำได้ 195 ล้านบาท
บล.กสิกรไทย เป็นที่ปรึกษาทางการเงินในการควบรวมกิจการประมาณ 3-4 แห่ง คาดว่าขายไอพีโอ 3 บริษัท หลังจากบริษัท น้ำตาลไทยเอกลักษณ์เลื่อนเข้าตลาดหุ้นเป็นไตรมาสแรกปี 2556 ทั้งนี้งานไอพีโอตัวแรกปีนี้คือบริษัท เอสพีซีจี (SPCG) บริษัท ศรีราชาคอนสตรัคชั่น (SRICHA) ที่จะเข้าตลาดหลักทรัพย์วันที่ 2 ก.ค.นี้ และบริษัทเกี่ยวกับคลังสินค้า